PROJEKTS

**Ministru kabineta atbildes vēstule**

**Saeimas Publisko izdevumu un revīzijas komisijas priekšsēdētājai Elīnai Siliņai**

*Par Saeimas Publisko izdevumu un revīzijas komisijas*

*2014.gada 5.jūnija vēstuli Nr.9/12-2-n/100-11/14*

Ministru kabinets ir izskatījis Saeimas Publisko izdevumu un revīzijas komisijas 2014.gada 5.jūnija vēstuli Nr.9/12-2-n/100-11/14 (turpmāk – vēstule) un uz vēstulē uzdotajiem jautājumiem sniedz šādas atbildes:

1. Uz vēstulē uzdoto 1.jautājumu par Latvijas prezidentūras Eiropas Savienības Padomē nodrošināšanai piešķirto līdzekļu izlietošanu neatbilstoši mērķiem, informējam, kasaskaņā ar Ministru kabineta 2012.gada 24.aprīļa sēdes protokola Nr.22 52.§ „Informatīvais ziņojums "Par Latvijas prezidentūras Eiropas Savienības Padomē budžeta veidošanas principiem un vadlīnijām"” (TA-906) Ministru kabinets izskatīja un pieņēma zināšanai [Latvijas prezidentūras Eiropas Savienības Padomē budžeta veidošanas principus un vadlīnijas](http://www.es2015.lv/images/AMp01_190412_prezidenturas_budzeta_vadlinijas.docx) (turpmāk – vadlīnijas). Vadlīnijas ir veidotas, lai nodrošinātu budžeta veidošanas caurskatāmību, kā arī vienotu pieeju prezidentūras budžeta izdevumu plānošanai dažādās valsts institūcijās. Vadlīnijas ir būtisks budžeta veidošanas un plānošanas instruments, pateicoties kuram tika sagatavoti 2013.gada un 2014.gada budžeta 96.00.00 programmas "Latvijas prezidentūras Eiropas Savienības Padomē nodrošināšana 2015.gadā" budžeti un neatbalstīti daudzi ar prezidentūras sagatavošanu un nodrošināšanu nesaistīti budžeta pieprasījumi. Vadlīnijas kalpo par pamatu arī 2015.gada budžeta sagatavošanai.

Turklāt saskaņā ar Ministru kabineta 2014.gada 13.maija sēdes protokola Nr.28 32.§ „Informatīvais ziņojums "Latvijas prezidentūras Eiropas Savienības Padomē budžeta veidošanas principi un vadlīnijas"” (TA-931) Ministru kabinets aktualizēja vadlīnijas, akcentējot, ka vadlīniju mērķis ir budžeta plānošana un principu noteikšana, savukārt atsevišķu priekšmetu vai pakalpojumu iegādes un atsevišķu pasākumu izmaksas ministrija veic saskaņā ar tās iekšējiem normatīviem aktiem, pamatojoties uz iepirkumu rezultātā noteiktajām preču un pakalpojumu līgumcenām.

Likuma „Par valsts budžetu 2014.gadam” 35.pants paredz, ka finanšu ministram ir tiesības veikt apropriācijas pārdali ministrijas vai citas centrālās valsts iestādes budžeta programmas 96.00.00 „Latvijas prezidentūras Eiropas Savienības Padomē nodrošina 2015.gadā” ietvaros, kā arī starp ministrijām, ja ir pieņemts attiecīgs Ministru kabineta lēmums.

Atbilstoši likuma „Par budžeta un finanšu vadību” 46.pantam budžeta finansētu institūciju, budžeta nefinansētu iestāžu un pašvaldību, kā arī kapitālsabiedrību, kurās ieguldīta valsts vai pašvaldību kapitāla daļa, vadītāji ir atbildīgi par šajā likumā noteiktās kārtības un prasību ievērošanu, izpildi un kontroli, kā arī par budžeta līdzekļu efektīvu un ekonomisku izlietošanu atbilstoši paredzētajiem mērķiem.

Turklāt, 2014.gada 12.jūnijā Valsts sekretāru sanāksmē izsludināts Ārlietu ministrijas sagatavotais instrukcijas projekts „Par izdevumiem, kas saistīti ar ārvalstu delegāciju un atsevišķu ārvalstu personu uzņemšanu Latvijā” (VSS-542), ar kuru plānots noteikt vienotus kritērijus reprezentācijas izdevumu plānošanai un veikšanai.

2. Uz vēstulē uzdoto 2.jautājumu par nepieciešamību noteikt stingrāku regulējumu vadlīnijās,sniedzam informāciju, ka vadlīniju atjaunošana bija nepieciešama, ievērojot pēdējo divu gadu laikā sasniegto progresu prezidentūras sagatavošanā, kā arī citu prezidējošo valstu pieredzi un sadarbību ar Eiropas Savienības Padomes Ģenerālsekretariātu un citām Eiropas Savienības institūcijām. Šajā laikā ir precizēta iestāžu atbildība prezidentūras plānošanā un īstenošanā, ir noteikts process, kādā prezidentūrai var piesaistīt partneru (dāvinātāju un ziedotāju) resursus, ir notikušas sarunas ar prezidentūras potenciālajiem līdzfinansējuma sniedzējiem. Tāpat ir pieņemts normatīvais regulējums, kas precizē papildu atlīdzības noteikšanu amatpersonām, kuras iesaistītas prezidentūras sagatavošanā un norisē[[1]](#footnote-1), kā arī precizēts budžeta sadalījums un notikusi pāreja uz eiro, kas prasīja tehniskus labojumus vadlīnijās. Bez tam, lai nodrošinātu budžeta veidošanas caurskatāmību, kā arī vienotu pieeju prezidentūras budžeta izdevumu aprēķināšanai dažādās valsts institūcijās, vadlīnijas paredz, ka prezidentūrai nepieciešamā finansējuma aprēķini tiek apkopoti un iesniegti Ministru kabinetā vidējā termiņa un gadskārtējā valsts budžeta sagatavošanas procesā. Prezidentūrai nepieciešamais finansējums var mainīties atbilstoši prezidentūras darba programmai un prioritātēm, kā arī prezidentūras potenciālo līdzfinansētāju un partneru iesaistei. Līdzšinējā Eiropas Savienības dalībvalstu pieredze prezidentūru sagatavošanas gaitā liecina, ka ir nepieciešama elastība pārplānojot finansējumu, atbildību par taupīgu un efektīvu līdzekļu izlietojumu uzņemoties katras iestādes atbildīgajām amatpersonām.

Latvijas prezidentūras Eiropas Savienības Padomē budžeta sagatavošana notiek atbilstoši ikgadējam valsts budžeta ciklam, tāpat arī šī finansējuma izlietojuma uzraudzība notiek vienlaicīgi un kontekstā ar visu valsts budžeta līdzekļu kontroli.

Uzskatām, ka esošā valsts budžeta izlietojuma kontrole ir efektīva un sasniedz izvirzītos mērķus. Ja tiks konstatēti problēmjautājumi, tie tiks risināti un novērsti sadarbībā ar Valsts kontroli.

Ministru prezidente L.Straujuma

Iesniedzējs:

Ārlietu ministrs E.Rinkēvičs

07.07.2014. 10:36

661

Kristīne Pommere

Tālr.67011752

kristine.pommere@es2015.lv

Agnese Senčilo

Tālr.67011791

agnese.sencilo@es2015.lv

1. Ministru kabineta 2013.gada 13.augusta noteikumi Nr.589 „Noteikumi par papildu atlīdzības noteikšanu amatpersonām (darbiniekiem), kuras iesaistītas Latvijas prezidentūras Eiropas Savienības Padomē 2015.gadā sagatavošanā un norisē” [↑](#footnote-ref-1)